**TÁJÉKOZTATÓ**

**a**

**Csomagküldés/fogadás szabályairól**

**KIVONAT A 2013. ÉVI CCXL. TÖRVÉNY (Bv. tv.), ILLETVE A 16/2014. IM RENDELETBEN, 2018. JÚLIUS 1-JÉTŐL MEGHATÁROZOTTAKRÓL**

A jogszabályban meghatározottak alapján a bv. szerv területén kívülről érkező csomagban élelmiszer, tisztálkodási szer, dohánytermék, valamint gyógyszer, gyógyászati segédeszköz vagy gyógyhatású készítmény nem küldhető!

Az elítélt kapcsolattartója az élelmiszert, tisztálkodási szert, dohányterméket tartalmazó csomagot ellenérték megfizetése mellett a bv. intézet területén működő, a személyes szükségletekre fordítható összeg levásárlására kijelölt üzletben a jogszabályban meghatározott módon megvásárolhatja.

A csomag mindazokat a tárgyakat tartalmazhatja, amelyeket az elítélt engedéllyel magánál tarthat. Az ilyen csomag fogadása beleszámít a havonta meghatározott gyakoriságba.

Az elítélt a havi általános csomagon felül negyedévente egy alkalommal kizárólag ruhaneműt, illetve lábbelit tartalmazó csomagot is fogadhat.

Az elítélt kapcsolattartója a Bv. tv. 176. § (5) bekezdése szerinti csomagot (élelmiszert, tisztálkodási szert, dohányterméket tartalmazó csomagot) a személyes szükségletekre fordítható összeg levásárlására kijelölt üzlet kínálatából rendelheti meg:

a1) a bv. szerv által működtetett internetes felületen az ellenérték átutalásával, vagy

b1) a látogatás során az ellenérték készpénzben történő megfizetésével.

A bv. intézet az elítélt részére a csomagot

a) az a1) pont szerinti esetben az ellenérték beérkezését,

b) a b1) pont szerinti esetben a látogatást követő három munkanapon belül adja át.

A fogvatartottak kapcsolattartói számára a kiétkezési boltban előre összeállított, négy különböző értékű csomag vásárolható meg, melyeket a kapcsolattartók a fogvatartott részére a látogatáskor is összeállíthatnak. Az egységcsomagok tartalmi összetételéről a Bv. Holding Kft. rendelkezik azzal, hogy a webshopon keresztül rendelt csomag dohányterméket nem tartalmazhat. A látogatás során vásárolt fix árkategóriájú csomag kizárólag dohánytermékkel bővíthető ki.

Látogatói egységcsomagok értéke:

**2.500**,-Ft **5.000**,-Ft **7.500**,- Ft **10.000**,-Ft

A látogatói egységcsomagok tartalmát a látogatás megkezdése előtt az intézeti boltban lehet megtekinteni.

A postai úton, kívülről érkező általános csomag a fogvatartottak birtokában tartható azon tárgyakat tartalmazhatja, amik az intézeti bolt kínálatában nem szerepelnek:

a) szappantartó, fésű, hajkefe, fürdőszivacs,

b) fogkefe tok, műanyag pohár,

c) körömápolási cikkek,

d) ruha- és cipőápoló eszközök,

e) villanyborotva,

f) a hajformázó zselé kivételével női hajápolási eszközök, szépségápolási termékek,

g) törölköző, textilzsebkendő,

h) varrókészlet olló kivételével,

i) étkezési eszközök,

j) papír-és írószerek,

k) egyéb használati tárgyak,

l) enyhébb rezsimbe helyezett fogvatartottak részére, kérelemre engedélyezhető tárgyak.

**A 2018. JÚLIUS 01-JÉTŐL ÉLETBE LÉPŐ JOGSZABÁLYVÁLTOZÁSOKAT KÖVETŐEN BEKÜLDHETŐ CSOMAGOK TÍPUSAI**

Havonta legfeljebb egy csomag, 5 kg súlyhatár mellett, opcionálisan választva a következő lehetőségek közül (havonta kizárólag az egyik)

a) Bv. intézet területén működő üzlet kínálatából összeállított, interneten vagy látogatófogadás során rendelt csomag (tisztálkodási szerek, élelmiszerek)

b) Kívülről, postai úton beküldött csomag (tisztálkodási felszerelések, étkezési eszközök, írószerek, papíráruk, egyéb használati tárgyak, vallási kegytárgy és imakönyv),

Kérelemre, egyedi elbírálás alapján az alábbi csomag engedélyezhető az általános csomagon felül:

a) orvosi javaslatra kizárólag gyógyszert, gyógyászati segédeszközt, gyógyhatású készítményt tartalmazó csomag,

b) ruházatot, lábbelit tartalmazó csomag,

c) egyéb csomag, a jogszabályokban meghatározottak és a FANY-ban elérhető kódszótári értékek alapján.

Figyelem! Az intézetünkbe küldött csomag tartalmának átvizsgálása a továbbiakban is megtörténik és a fentiekben felsorolt tárgyak kivételével, valamennyi nem engedélyezett tárgy, termék jegyzőkönyv egyidejű csatolásával megsemmisítésre kerül!

**Fogvatartotti csomagküldő szolgáltatás**

# A büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 2018. július 01-jétől hatályba lépő változása előírja egy internetes felület (WebShop) létrehozását, ahol a fogvatartottak engedélyezett kapcsolattartói meghatározott termékkörre (élelmiszer, tisztálkodási cikk) vonatkozóan csomagot tudnak küldeni a fogvatartott részére. A csomagrendelésnek, illetve a csomagnak meg kell felelni a jogszabályi előírásoknak, illeszkedve a bv. intézetek egységes házirendjéhez.

**WebShop elérhetősége:** bvcsomag.hu

**Indulás:** 2018.07.01.

**Nyelv:**  magyar és angol

**Működés:**

1. **„Egyedi kód” a kapcsolattartó fogvatartott azonosítására**

Ez a kód szükséges a regisztrációhoz. A két számsorból (kapcsolattartó azonosító és kapcsolattartó ellenőrző kód) álló kódot a Fogvatartotti Alap Nyilvántartás generálja, és azt a bv. intézet a fogvatartotton keresztül juttatja el a kapcsolattartóhoz. Amennyiben valaki több fogvatartott esetében kapcsolattartó, akkor minden fogvatartotti kapcsolatra egyedi kódot kap.

1. **Regisztráció**

A WebShop felületére történő első belépés alkalmával a felhasználónak regisztrálnia kell. A regisztrációhoz e-mail cím megadása kötelező, illetve már ekkor legalább egy „**Egyedi kóddal**” rendelkeznie kell a kapcsolattartónak. A webes felület a kötelezően kitöltendő adatokat jelzi.

Az „**Egyedi kód**” beírásakor a kapcsolatot el lehet nevezni, így a későbbiek folyamán a rendeléskor az elnevezés segíthet beazonosítani a kapcsolatot. A számlázási adatokat is meg lehet adni ekkor, de ez a későbbiekben módosítható.

1. **Belépés**

Sikeres regisztráció után akár azonnal meg lehet kezdeni a csomagrendelést, vagy később, a regisztrációkor megadott adatokat használva lehet belépni és rendelést feladni. A rendelés feladáskor a rendszer ellenőrzi, hogy a felhasználó által regisztrált „**Egyedi kód**” érvényes -e, illetve a kódhoz tartozó fogvatartott jogosult -e csomagot kapni. Ha a feltételek nem teljesülnek, a rendelést nem engedélyezi a rendszer. Amennyiben az engedélyek rendben vannak, akkor a rendszer engedi összeállítani a csomagot.

Amennyiben további „**Egyedi kód**” rögzítése szükséges akkor az a „**Személyes menü**”, „**Új fogvatartott**” menüpontja alatt megtehető.

1. **Csomag összeállítása**

A csomag a BVOP által engedélyezett termékkörből állítható össze. A „**Termékek**” feliratra kattintva megjelenik az engedélyezett terméklista. A lista tovább szűkíthető (pl. termék kategória szint: tejtermék/sajtok). Minden terméknél feltüntetésre kerül a bruttó ár, a bruttó súly (a csomag maximum 5 kg súlyú lehet) és a maximális rendelhető mennyiség, amennyiben egy adott termékre a házirendben van erre vonatkozó korlátozás. Ha az összeállított csomag súlya meghaladja az 5 kg-os maximális súlyhatárt, a rendszer jelez, és nem lehet továbblépni a „**Fizetés**” menüre. Hasonló a helyzet, ha valamelyik cikk esetében a maximálisan rendelhető mennyiségnél több került a kosárba. A „**Tovább**” gomb csak az összes feltétel egyidejű teljesülése esetén lesz aktív.

1. **Fizetés**

A csomag kifizetése online **bankkártyás** fizetéssel vagy **átutalással** történhet. A számlázási adatok ekkor még módosíthatóak. Amennyiben a fizetés sikeres volt, a csomag összekészítésre kerül annak a bv. intézetnek a kiétkező boltjában, ahol a fogvatartott tartózkodik. A csomag átadását a fogvatartott számára a bv. intézet végzi az összeg beérkezésétől számított 3 munkanapon belül. Az elektronikus számla a regisztrációkor megadott e-mail címre érkezik.

1. **Megrendelés összesítő**

A folyamat végén a megrendelés összesítő felületen megtekinthető a teljes rendelés.

1. **Visszajelzések**

A csomag átadásáról a WebShop – igény esetén – visszajelzést küld SMS-ben vagy e-mailben a megrendelő részére.

1. **Információk**

A WebShop oldalán megtalálhatóak az alábbi információk:

* Általános Szerződési Feltételek (ÁSZF)
* Adatkezelési Tájékoztató
* Ügyfélszolgálat elérhetősége

A WebShop fogvatartotti adatokat nem tárol. Kizárólag a kapcsolattartó által megadott, a regisztrációhoz és a számlázáshoz szükséges adatokat tárolja, amik a csomagküldés folyamatához szükségesek.